2015-ben a Meteorológiai Szakosztály tevékenységével elsőként a fiatalabb korosztályokat célozta meg. A Szakosztály a 2015. év tavaszi és őszi félévében Online Meteorológiai Előrejelző Vetélkedőt szervezett az ELTE Meteorológiai Tanszékének közreműködésével. A széles körben, az ország összes gimnáziumában meghirdetett versenyre mindenki szabadon nevezhetett, de jelentős szervező munkát végeztünk az általános iskolák felső tagozatos diákjai körében is.   
A tavaszi fordulóban több mint 100 egyéni, illetve csoportos nevezés történt az erre létrehozott honlapon. A teljes verseny ideje alatt több ezer előrejelzés érkezett, melyek kiértékelését az ELTE három doktorandusz hallgatója végezte el. Egy szoftver is készült a versenyállás követésére, s a végleges ranglisták előállítására. Az eredményhirdetés is elektronikusan történt.

Az értékes nyeremények átadására 2015. szeptember 30-án az ELTE Meteorológiai Tanszékén megrendezett ünnepségen került sor. Ehhez kapcsolódóan a jutalmazott diákok tudományos előadáson is részt vehettek, illetve előrejelző labormunkába is bekapcsolódhattak. A nyertes diákok közül ketten az idei tanévben fognak érettségizni és jelezték, hogy a meteorológus képzést szeretnék választani továbbtanulási irányként. Több korosztályban az első három helyezettet díjaztuk, angol nyelvű meteorológiai ismeretterjesztő, „Repülés meteorológia”, „Időjárási szélsőségek”, illetve „Klímaváltozás” című könyvek közül kaptak egyet-egyet. Minden résztvevő versenyző kapott oklevelet. Akik a nagyobb távolságok miatt nem tudtak személyesen megjelenni az ünnepségen, azok számára postáztuk a jutalmakat.   
A lezajlott tavaszi vetélkedő tapasztalatai alapján, az őszi félévben már hetente hirdettük meg a versenyfordulókat. A versenyzői létszám kicsit (10%-kal) csökkent, de akik az előző tavasszal rendszeresen részt vettek, ők ősszel is versenyeztek.